Следователи от Националната следствена служба и Окръжни следствени отдели в Окръжните прокуратури от страната предложиха кандидатурата на Евгени Диков – директор на НСлС и заместник на Главния прокурор по разследването за член на Висшия съдебен съвет от квотата на следователите.
Кандидатурата на Евгени Диков е предложена от 17 следователи и е първата номинация за изборен член на ВСС от квотата на магистратите. В мотивите на предложителите е посочено, че Евгени Диков притежава необходимите лични, професионални и нравствени качества да бъде избран за член на Висшия съдебен съвет.
Предложението е депозирано във ВСС на 20.02.2017 г. при спазване на изискванията на чл. 29в от ЗСВ и чл. 12 от Правилата за провеждане на избори за членове на ВСС от съдиите, прокурорите и следователите, а именно след обнародване в Държавен вестник на свикването на Общото събрание и не по-късно от два месеца преди първата събота на провеждането му – 13.03.2017 г., заедно с писменото съгласие на кандидата.
В съответствие с Правилата за провеждане на избори на членове на ВСС от съдиите, прокурорите и следователите (Глава Пета - Издигане на кандидатури и провеждане на предизборна кампания), чл. 12, ал. 3 „предложенията с мотивите към тях и имената на предложителите се обявяват на интернет страницата на ВСС в срок до три дни от постъпването им.
Общото събрание на следователите за избор на член на ВСС ще се проведе в две последователни съботи на 13.05.2017 г. и на 20.05.2017 г.
До момента не са постъпили предложения за издигане на кандидатури за членове на ВСС от квотата на прокурорите. Общото събрание на прокурорите за избор на членове на ВСС ще се проведе в две последователни съботи на 27.05.2017 г. и на 03.06.2017 г.